b'\n_START_ARTICLE_\nWinston Bogarde\n_START_SECTION_\nNizozemska\n_START_PARAGRAPH_\nBogarde je nogometnu karijeru zapo\xc4\x8deo u drugoliga\xc5\xa1u SVV-u kao krilni igra\xc4\x8d dok 1991. prelazi u Spartu iz rodnog Rotterdama. U klubu je igrao tri godine nakon \xc4\x8dega prelazi u redove giganta Ajaxa._NEWLINE_Ve\xc4\x87 u prvoj sezoni Bogarde je s amsterdamskim klubom osvojio peterostruku krunu (Eredivisie, nizozemski Superkup, Ligu prvaka, Superkup Europe te Interkontinentalni kup). To je jedna od najuspje\xc5\xa1nijih Ajaxovih sezona u povijesti.\n_START_SECTION_\nInozemstvo\n_START_PARAGRAPH_\nTalijanski AC Milan dovodi Bogardea u klub 1997. ali je ondje ostvario svega tri nastupa u Serie A. Zbog toga ga klub tijekom zimskog prijelaznog roka u sije\xc4\x8dnju 1998. prodaje katalonskoj FC Barceloni koju je tada trenirao igra\xc4\x8dev sunarodnjak Louis van Gaal. Tijekom dvije godine provedene ondje, Winston je s klubom osvojio dva \xc5\xa1panjolska naslova te po jedan Kup kralja i Superkup Europe._NEWLINE_Uo\xc4\x8di sezone 2000./01. Winston Bogarde potpisuje za Chelsea nakon savjeta Marija Melchiota da mu se pridru\xc5\xbei u londonskom klubu. Mom\xc4\x8dad je tada trenirao Gianluca Vialli koji nije niti znao da klub dovodi novog igra\xc4\x8da, odnosno o tome ga nije obavijestio sportski direktor Colin Hutchinson. Nekoliko tjedana nakon potpisivanja ugovora, klub preuzima Claudio Ranieri koji je zahtijevao da Bogarde napusti Chelsea._NEWLINE_Igra\xc4\x8d je smatrao da \xc4\x87e te\xc5\xa1ko prona\xc4\x87i klub koji \xc4\x87e mu ponuditi ugovor usporediv s onim u Chelseaju te je odlu\xc4\x8dio ostati u Londonu. Tamo je trenirao odvojen od prve mom\xc4\x8dadi. I sam igra\xc4\x8d je izjavio da je redovito trenirao ali je rijetko igrao u klubu. Cijelu situaciju je prokomentirao rije\xc4\x8dima: "Za\xc5\xa1to bih trebao baciti 15 milijuna eura koji su ve\xc4\x87 moji. U trenutku potpisivanja ugovora to je postao moj novac."_NEWLINE_Bogarde je tijekom \xc4\x8detiri godine u klubu odigrao svega 11 prvenstvenih utakmica. Tijekom tog razdoblja, Chelsea je osvojio FA Community Shield \xc4\x8dime je igra\xc4\x8d (prema ugovoru) zaradio dodatni bonus unato\xc4\x8d \xc4\x8dinjenici \xc5\xa1to te sezone nije odigrao niti jednu utakmicu._NEWLINE_Tijekom tog razdoblja klub se u vi\xc5\xa1e navrata poku\xc5\xa1ao rije\xc5\xa1iti igra\xc4\x8da stavljaju\xc4\x87i ga u rezervnu ili juniorsku mom\xc4\x8dad. Tako\xc4\x91er, postao je i predmetom ismijavanja u engleskom tisku zbog navodne sebi\xc4\x8dnosti. Winston je te glasine komentirao: "Sve se u svijetu vrti oko novca, pa ako vam se ponude milijuni, vi ih uzimate. Malo ljudi \xc4\x87e zaraditi toliko a ja sam jedan od nekoliko sretnika kojima je to uspjelo. Mogu biti jedna od najgorih kupnji u Premiershipu ali nije me briga."_NEWLINE_8. studenog 2005. igra\xc4\x8d je najavio povla\xc4\x8denje iz profesionalnog nogometa budu\xc4\x87i da nije uspio prona\xc4\x87i novi klub nakon odlaska iz Chelseaja.\n_START_SECTION_\nReprezentativna karijera\n_START_PARAGRAPH_\nZbog odli\xc4\x8dnih igara u amsterdamskom Ajaxu, Bogardea je tada\xc5\xa1nji izbornik Guus Hiddink stavio na popis reprezentativaca za EURO 1996. u Engleskoj a kasnije i za Svjetsko prvenstvo 1998. u Francuskoj._NEWLINE_Na Mundijalu je Winston Bogarde imao mogu\xc4\x87nost igrati u prvoj mom\xc4\x8dadi u polufinalu protiv Brazila. Naime, trebao je mijenjati Arthura Numana zbog isklju\xc4\x8denja protiv Argentine. Na\xc5\xbealost, igra\xc4\x8d je tijekom treninga ozlijedio goljeni\xc4\x8dnu kost te je hospitaliziran a u kona\xc4\x8dnici je u prvih 11 igrao Phillip Cocu.'